**Personer med utviklingshemming må få bestemme selv hvor og hvordan man vil bo**

Landsmøte i Norsk Forbund for Utviklingshemmede (NFU) finner utviklingen i boligpolitikk som personer med utviklingshemming erfarer urovekkende. Den er lite i tråd med politiske mål for den norske boligpolitikken som gjennom mange år har vært at alle skal bo godt og trygt. Dette gjentas i regjeringens nye boligmelding (2023-2024). Samtidig er boligpolitikken som gjelder personer med utviklingshemming lagt til Helse og omsorgsdepartementet, og ikke til Kommunal- og distriktsdepartementet som for alle andre. Dermed gis det strukturelle føringer for hvordan boliger utformes. Dette står i motsetning til artikkel 19 i CRPD som framhever at mennesker med nedsatt funksjonsevne skal ha anledning til å velge bosted og hvor og med hvem man skal bo, og at man ikke må bo i en bestemt boform.

Videre skiller CRPD mellom bolig og tjenester, slik at boform ikke skal være avgjørende for hvilke tjenester man mottar. Overordnet er at personer med utviklingshemming på samme måte som andre, må kunne leie eller eie sitt eget hjem. For å oppnå dette krever NFU:

* at kommunene må få et tydeligere ansvar for å bidra til boligløsning for mennesker med utviklingshemming.
* at personer med utviklingshemming må få mulighet til å velge selv hvor de vil bo og hvem de eventuelt vil bo sammen med.
* at det blir mulig for privatpersoner alene, eller sammen med andre, å søke statlige økonomiske virkemidler som for eksempel investeringstilskudd og boligtilskudd.
* at boligpolitikken som angår personer med utviklingshemming flyttes til Kommunal og distriktsdepartementet, slik at personer med utviklingshemming likestilles med andre.
* at departementet instruerer Husbanken om å stille krav om boligstørrelse, maks antall samlokaliserte boliger og legge føringer for å unngå samling av tjenestemottakere med ulike utfordringer og behov, i samsvar med NOU 2016:17 På lik linje
* at tilskudd til kjøp av egen bolig må tas ut av rammetilskuddet til kommunene og prioriteres personer med utviklingshemning.
* at husleieloven må endres slik at kommunenes mulighet til å benytte tidsavgrensede husleieavtaler begrenses, så en unngår vilkårlig flytting av leietakere med utviklingshemming.
* at ordningen med gjengs leie ved fastsettelse av husleie i kommunale boliger fjernes og husleiens størrelse må beregnes i forhold til inntekt.